Kleuterverkragter kry 20 jaarArgieffoto Mathys van Zyl, wat daaraan skuldig bevind is dat hy ŉ driejarige meisie verkrag het, is in die Johannesburgse hooggeregshof tot 20 jaar tronkstraf gevonnis, het Beeld Woensdag berig. Van Zyl (46) se regsverteenwoordiger het Dinsdag ter strafversagting aangevoer dat dit minder ernstig is as ŉ volwassene ŉ kind met sy vingers verkrag as met sy penis. Regter George Maluleke het egter die argument verwerp. Maluleke het in sy uitspraak gesê dit is onwaarskynlik dat Van Zyl gerehabiliteer kan word. Hy het volgens Maluleke min berou getoon en het ook ŉ vorige veroordeling vir seksuele aanranding. Sy naam sal in die register van seksuele oortreders geplaas word. Van Zyl het in September verlede jaar die slagoffer in die badkamer van haar dagmoeder se huis in Krugersdorp verkrag. Die dagmoeder het na haar en haar tweelingsusters omgesien terwyl hul geskeide ma laat gewerk het. Van Zyl het die dag van die voorval tydelik by die dagmoeder gewoon en die meisie met sy vingers verkrag terwyl die dagmoeder en haar man wegneemetes gaan kry het. Die tweelingsussies het by die badkamer ingeloer en die verkragting sien plaasvind. Lees meer hier. Die dogter se ma het nie geweet dat Van Zyl by die dagmoeder gewoon het nie.